text: Danmarks bedste løbere dyster på Vestkysten
  30 januar 2016 kl. 18.39
  DM i Cross Challenge – tidligere kendt som terrænløb - bliver afviklet i Esbjerg i denne weekend.
  Esbjerg Atletik og Motion er vært for tredje og fjerde afdeling af DM i Cross Challenge. Måneders forberedelser kulminerer, når landets bedste løbere er samlet lørdag og søndag.
  Deltagerne skal ud på en to kilometer lang rundstrækning i Vognbølparken.
  Løbetræner Morten Basse har været med til at arrangere løbet:
  - Når man skal få et DM i crossløb til at lykkes, er det en fordel selv at løbe hurtigt. Udover at være træner i klubben, så ligger der også mange forberedelser i løbet. Men jeg har heldigvis en forstående kone, der bakker mig op, og min søn går her selv, siger Morten Basse til TV SYD.
  Lørdag blev der løbet otte kilometer (4 x 2 km.) lang cross for kvinder, lang cross for mænd over 60 år og 10 kilometer (5 x 2 km.) lang cross for mænd under 60 år.
  Søndag kommer turen til 12 kilometer (3 x (2+2) km.) cross stafet.
  
  